## Rješenje kojim se društvu Viro tvornica šećera d.d., Virovitica, odobrava objavljivanje ponude za preuzimanje javnog dioničkog društva Sladorana d.d., Županja

### NN 9/2009 (21.1.2009.), Rješenje kojim se društvu Viro tvornica šećera d.d., Virovitica, odobrava objavljivanje ponude za preuzimanje javnog dioničkog društva Sladorana d.d., Županja

**HRVATSKA AGENCIJA ZA NADZOR FINANCIJSKIH USLUGA**

206

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07), Uprava Hrvatske agencije za nadzor financijskih usluga, temeljem Zahtjeva društva Viro tvornica šećera d.d., Virovitica, Matije Gupca 254, za odobrenje objavljivanja ponude za preuzimanje javnog dioničkog društva Sladorana d.d., Županja, Naselje Šećerane 63, na sjednici održanoj 15. siječnja 2009. godine, donijela je

RJEŠENJE

1. Društvu Viro tvornica šećera d.d., Virovitica, Matije Gupca 254, odobrava se objavljivanje ponude za preuzimanje javnog dioničkog društva Sladorana d.d., Županja, Naselje Šećerane 63.

2. Ovo Rješenje objavit će se u »Narodnim novinama«.

Obrazloženje

I. Društvo Viro tvornica šećera d.d., Virovitica, Matije Gupca 254, zastupano po odvjetniku Ivanu Mišetiću iz Zagreba, Mihanovićeva 20 (dalje u tekstu: Ponuditelj), dostavilo je Hrvatskoj agenciji za nadzor financijskih usluga (dalje u tekstu: Agencija), 29. prosinca 2008. godine, temeljem odredbe članka 24. stavak 1. Zakona o preuzimanju dioničkih društava (»Narodne novine« broj 109/07, dalje u tekstu: Zakon), zahtjev za odobrenje objavljivanja ponude za preuzimanje trgovačkog društva Sladorana d.d., Županja, Naselje Šećerane 63 (dalje u tekstu: Ciljno društvo), ponudu za preuzimanje te isprave iz članka 22. stavak 3. Zakona, a dopunu predmetnog zahtjeva 9. siječnja 2009. godine.

II. Ciljno društvo je javno dioničko društvo, sukladno odredbi članka 114. stavak 1. točka 2. Zakona o tržištu vrijednosnih papira (»Narodne novine« broj 84/02 i 138/06), u svezi s odredbom članka 14. Pravilnika o sadržaju i obliku financijskih i poslovnih izvješća javnih dioničkih društava (»Narodne novine« broj 118/03).

Agencija je izvršila uvid u podatke sudskog registra na Internetu te utvrdila da temeljni kapital Ciljnog društva iznosi 266.824.700,00 kuna.

Uvidom u podatke Središnje depozitarne agencije d.d., Zagreb, Heinzlova 62/a, utvrđeno je da je Ciljno društvo na zadnji dan svakog mjeseca III. kvartala 2008. godine, imalo više od 100 dioničara.

III. Obveza objavljivanja ponude za preuzimanje, nastala je za Ponuditelja 28. studenoga 2008. godine, stjecanjem 1.017.010 redovnih dionica Ciljnog društva koje daju pravo glasa, što predstavlja 38,115% udjela u temeljnom kapitalu Ciljnog društva i daje 1.017.010 glasova odnosno 38,115% od ukupnog broja glasova koje daju dionice Ciljnog društva s pravom glasa, temeljem Ugovora o prodaji i prijenosu dionica Sladorana d.d. Županja, sklopljenog sa Državnom agencijom za osiguranje štednih uloga i sanaciju banaka zastupanoj po Hrvatskom fondu za privatizaciju, a kojim stjecanjem je, sukladno odredbi članka 9. stavak 1. Zakona, prešao prag od 25% dionica s pravom glasa Ciljnog društva.

Nakon navedenog stjecanja Ponuditelj je ukupno imatelj 1.200.124 redovnih dionica Ciljnog društva što predstavlja 44,98% udjela u temeljnom kapitalu Ciljnog društva i daje 1.200.124 glasova odnosno 44,98% od ukupnog broja glasova koje daju dionice Ciljnog društva s pravom glasa.

Prema izjavi Ponuditelja, dostavljenoj uz Zahtjev, osim navedenih, isti nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 111,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, navedena cijena je najveća cijena po kojoj je Ponuditelj stekao dionice Ciljnog društva s pravom glasa u razdoblju od jedne godine prije nastanka obveze na objavljivanje ponude za preuzimanje.

Prosječnu cijenu dionica na burzi ili uređenom javnom tržištu sukladno članku 16. stavak 3. Zakona, nije moguće odrediti s obzirom da dionice Ciljnog društva nikad nisu uvrštene na burzu ili uređeno javno tržište.

Slijedom navedenog, utvrđeno je da je cijena izražena u ponudi za preuzimanje u iznosu od 111,00 kuna po dionici, određena u skladu s odredbom članka 16. stavak 2. Zakona.

V. Ponuditelj je imatelj ukupno 1.200.124 redovnih dionica Ciljnog društva, a temeljni kapital Ciljnog društva podijeljen je na 2.668.247 redovnih dionica, svaka u nominalnom iznosu od 100,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih dionica Ciljnog društva s pravom glasa.

Uvidom u potvrdu Središnje depozitarne agencije d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja naknade za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Hrvatske poštanske banke d.d., Zagreb, Jurišićeva 4, kao garanta, u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 45/06 i 11/07).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno je kao u točki 1. izreke.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/08-10/26

Urbroj: 326-111-09-5

Zagreb, 15. siječnja 2009.

Predsjednik Uprave
Ante Samodol, v. r.

Rješenje, NN 9/2009-206